**NOTĂ INFORMATIVĂ**

**la proiectul de modificare și completare a Legii Nr. 10 din 26.02.2016 privind promovarea utilizării energiei din surse regenerabile**

***Argumentarea necesității intervenției propuse***

Proiectul menționat supra este elaborat în contextul acțiunilor întreprinse de Ministerul Economiei întru elaborarea cadrului normativ secundar și de implementare a Legii Nr. 10 din 26.02.2016 privind promovarea utilizării energiei din surse regenerabile, prin care au fost transpuse în legislația națională principiile/prevederile Directivei nr. 2009/28/CE a Parlamentului European și a Consiliului din 23 aprilie 2009 privind promovarea utilizării energiei din surse regenerabile, de modificare și ulterior de abrogare a Directivelor 2001/77/CE și 2003/30/CE, publicată în Jurnalul Oficial al Uniunii Europene nr. L 140/16 din 05 iunie 2009.

De asemenea, proiectul de lege menționat este elaborat și prin prisma armonizării legislației Republicii Moldova în domeniul energiei regenerabile cu acquis-ul Uniunii Europene din sectorul respectiv, transpunerii elementelor pachetului III energetic - proces lansat în cadrul implementării angajamentelor asumate prin semnarea Acordului de Asociere între Republica Moldova și Uniunea Europeană și Comunitatea Europeană a Energiei Atomice și statele membre ale acestora, precum și a angajamentelor asumate de către Republica Moldova în cadrul Tratatului Comunității Energetice, prin adoptarea Legii Nr. 117 din 23.12.2009 pentru aderarea Republicii Moldova la Tratat.

Totodată, intervenția propusă este necesară și prin prisma unor circumstanțe și condiții, descrise mai jos.

* *imperativul consolidării capacităților de pe filiera de implementare a politicilor sectoriale, inclusiv ale Regulatorului (ANRE)*

În conformitate cu prevederile Legii 10/2016, un șir de atribuții din noul cadru juridic îi revin Agenției pentru Eficiență Energetică, în special cele aferente schemelor de sprijin a micilor investitori, precum și întreaga responsabilitate ce ține de promovarea consumului de energie regenerabilă. Astfel, în vederea depășirii barierelor operaționale existente, Ministerul Economiei s-a angajat să revadă statutul acestei instituții subordonate, astfel încât odată cu aducerea modificărilor necesare, noua instituție să dispună de tot „instrumentarul” necesar pentru buna și calitativa implementare a politicilor de stat.

Exercițiul respectiv este planificat a fi realizat prin comasarea instituției cu Fondul pentru Eficiență Energetică către sfârșitul anului 2017, în cadrul activității de adoptare a unei noi Legi cu privire la eficiența energetică (de transpunere a Directivei 27/2012/UE cu privire la eficiența energetică).

Consolidarea capacităților ambelor instituții este planificat a fi realizată în cadrul noului proiect de asistență tehnică inițiat de către Delegația Uniunii Europene la Chișinău, lansarea căruia este așteptată pentru luna septembrie și, în același timp, sunt purtate discuțiile necesare pentru obținerea unui nou suport din partea Agenției Suedeze de Dezvoltare și cooperare Internațională /SIDA/.

Totodată, una din provocările actuale rămâne necesitatea consolidării capacităților Agenției pentru Reglementare în Energetică, rolul important al căreia în implementarea politicii statului cu incidență în domeniul regenerabilelor este iminent. Astfel, ajustarea politicii sectoriale respective la regulile pieței energiei electrice, cu introducerea elementelor de piață, elaborarea și actualizarea permanentă a reglementărilor din domeniu, stabilirea tarifelor la nivele optime, precum și monitorizarea subiecților din piață, sunt printre activitățile care condiționează oferirea unei asistențe tehnice de durată Regulatorului.

* *imperativul desemnării și consolidării capacităților Furnizorului Central de energie electrică*

Întru respectarea principiilor politicii de stat în domeniul energiei din surse regenerabile, stabilite conform art. 5 al Legii 10/2016, precum și întru implementarea prevederii de la art. 30, alin. (1) al Legii menționate supra, Guvernul Republicii Moldova urmează să desemneze Furnizorul Central de energie electrică.

Având în vedere complexitatea activității Furnizorului Central în piața energiei electrice, precum și lipsa unei experiențe similare în cadrul instituțiilor cu un potențial interes pentru această funcție concludem asupra necesarului atragerii de asistență tehnică și pe această dimensiune. Astfel, finalizarea procedurii de desemnare a Furnizorului Central condiționează atragerea de asistență tehnică în vederea consolidării capacităților instituției în viitorul imediat următor.

Un alt set de modificări a fi aduse la Legea 10/2016 ține de ajustarea acesteia la cadrul primar cu privire la energia electrică și gazele naturale, adoptat cu un decalaj de cca. un trimestru după adoptarea Legii menționate supra. Acest tip de completări pot fi atribuite „elementelor noi” a fi aduse la Lege și sunt prezentate mai jos.

***Principalele prevederi, evidențierea elementelor noi***

* *necesitatea* a*justării cadrului primar cu incidență în domeniul energiei regenerabile la Legea 107/2016 privind energia electrică*

Proiectul de modificare și completare a Legii Nr. 10 din 26.02.2016 privind promovarea utilizării energiei din surse regenerabile, a fost elaborat și prin prisma necesității ajustării și corelării acestuia cu prevederile Legii nr.107 din 27.05.2016 cu privire la energia electrică și Legii nr.108 din 27.05.2016 cu privire la gazele naturale.

În acest sens, noile Reguli ale pieței energetice, a fi elaborate și aprobate de către Agenția Națională pentru Reglementare în Energetică, urmează să specifice modul de interacționare al actorilor de pe piața energiei electrice regenerabile și gaze, precum și modalitatea de implementare și materializare a principiilor politicii de stat în domeniul energiei din surse regenerabile, stipulate în art. 5 al Legii menționate supra.

De asemenea, proiectul vizează introducerea unor referințe prevăzute de noile legi menționate supra, adoptate de Parlament în urma transpunerii Pachetului Energetic III, precum și aduce unele modificări redacționale ale sintagmelor și prevederilor stipulate.

Mai mult ca atât, în proiectul de modificare și completare se aduc precizări aferente „posibilității” injectării biogazului în rețeaua publică de gaze naturale. Totodată, se propune extinderea perioadei oferite investitorilor pentru construcția centralei electrice, de la 24 la 36 luni, având în vedere experiențele altor Guverne în organizarea de licitații și edificarea centralelor electrice de valorificare a potențialului regenerabil. În același timp este propusă trecerea în competența Agenției Naționale pentru Reglementare în Energetică a procedurii de confirmare a statului de producător eligibil investitorilor mici.

***Aspectul economic-financiar***

Promovarea proiectului Proiectul de modificare și completare a Legii Nr. 10 din 26.02.2016 privind promovarea utilizării energiei din surse regenerabile, nu reclamă cheltuieli suplimentare din bugetul de stat.

***Aspectul organizatoric și normativ.***

Proiectul de modificare și completare a Legii Nr. 10 din 26.02.2016 privind promovarea utilizării energiei din surse regenerabile Vine să aducă o mai bună claritate pentru investitorii în domeniul energiei regenerabile și să ajusteze/coreleze prevederile noilor legi adoptate de curând: Legea nr. 107 din 27 mai 2016 cu privire la energia electrică și Legea nr. 108 din 27 mai 2016 cu privire la gazele naturale.

De menționat că la elaborarea proiectului respectiv, au fost luate în considerație opiniile și recomandările reprezentanților Grupului de lucru creat în acest sens, a fost analizată și luată în calcul experiența internațională, precum și au fost consultați experți naționali și internaționali în domeniul respectiv.

**Viceministru Vitalie IURCU**

ex.: Nicolae OLARI

nicolae.olari@mec.gov.md

022.250.675